9
1 Ni̱ gataj Jesús nej:
―Xa̱ngaꞌ atā gu̱nun a ni é re̱ꞌ sisi̱ nitaj si ga̱huiꞌ daranꞌ ni ngüi̱ mán yuꞌuj nan daꞌ gui̱niꞌi ni sij ga̱ꞌnaꞌ gui̱daꞌa Yanꞌanj sun nucuaj. ―Daj gataj Jesús.
La transfiguración
2 Ni̱ ngaa gachin hua̱tanꞌ güi, ni̱ nicaj Jesús Pedro nga̱ Jacobo nej, Juan nej, gahui sij ganꞌanj ni̱ni sij chra̱ ꞌngo̱ quij xa̱can. Ni̱ ganahuin ꞌueé nnee̱ cúj Jesús ne̱ꞌ rian ni sij. 3 Ni̱ nahuin aca̱ si-ganꞌ sij da̱j rúnꞌ hua yuꞌueꞌ ga̱tsi ni̱nꞌ huaj. Ni̱ a̱ ꞌngo̱ ngüi̱ mán chruhua xungüi̱ si̱ gunucuaj ne gu̱nan ne si-ganꞌ ne da̱j rúnꞌ hua ga̱tsi si-ganꞌ manꞌan sij ga̱ mánj. 4 Ni̱ gurugüiꞌ re̱ngaꞌ nu̱ngüej tsínj gu̱ꞌnaj Elías nga̱ Moisés aꞌmi nu̱ngüej síꞌ nga̱ Jesús. 5 Ngaa ni̱ gataj Pedro gunun Jesús:
―Maestro, duguꞌna̱j mán néꞌ yuꞌuj nan. Ngaa ni̱ gui̱ꞌyóꞌ hua̱ꞌnij hueꞌ recoj le. Ni̱ ꞌngo̱j manꞌán re̱ꞌ. Ni̱ angoj Moisés. Ni̱ ángoj Elías. ―Daj gataj Pedro.
6 Daj si nun niꞌi sij nínꞌ u̱n sin huin ga̱ꞌmi sij xiꞌí si ducu guxuꞌuiꞌ ni tsínj nicoꞌ Jesús.
7 Ngaa ni̱ nasíj ꞌngo̱ nga guiran-ánꞌ rian aninꞌ sij. Ni̱ scanij nga gunun aninꞌ sij ꞌngo̱ nane̱ si gataj-áꞌ:
―Nan huin daꞌnī ꞌi̱ ruhuāj. Gu̱nun a ni é re̱ꞌ si ataj síꞌ. ―Daj gataj Yanꞌanj gunun aninꞌ sij.
8 Ni̱ ꞌngo̱ hora ngaa niꞌyaj aninꞌ sij xiꞌníj sij, ni̱ nitaj ꞌngo̱ tsínj niquinꞌ guiniꞌi aninꞌ sij. Urin Jesús niquinꞌ nga̱ sij.
9 Ni̱ ngaa huaj aninꞌ sij nanij sij chra̱ quij, ni̱ gaꞌninꞌ Jesús sun rian aninꞌ sij sisi̱ si̱ nuna ni sij rian ni̱ a̱ ꞌngo̱ tsínj si guiniꞌi aninꞌ sij mánj. Ni̱ ngaa gui̱sij ga̱naꞌnij daꞌníj ni ngüi̱ da, ni̱ ga̱ꞌue ga̱nataꞌ aninꞌ sij rian ni ngüi̱ si guiniꞌi ni sij, ataj Jesús gunun aninꞌ sij. 10 Ni̱ dínj ga duꞌua aninꞌ sij xiꞌí si guiniꞌi sij. Sani̱ nachínj snanꞌanj aninꞌ sij dugüiꞌ sij u̱n sin huin ruhua Jesús gataj síꞌ sisi̱ ga̱naꞌnij síꞌ scanij ni níman. 11 Ni̱ nachínj snanꞌanj aninꞌ sij Jesús. Ni̱ gataj sij:
―Ni̱ u̱n sin huin ataj ni maestro digyán ley sisi̱ hua sini ga̱ꞌnaꞌ tsínj gu̱ꞌnaj Elías únj. ―Daj gataj aninꞌ sij.
12 Ngaa ni̱ gataj Jesús:
―Xa̱ngaꞌ ga̱ꞌnaꞌ sini Elías. Ni̱ hué síꞌ na̱guiꞌyaj sa̱ꞌ daranꞌanj. Ni̱ u̱n sin huin ataj si-nu̱guanꞌ Yanꞌanj sisi̱ gui̱ranꞌ daꞌníj ni ngüi̱ sayun. Ni̱ si̱ garanꞌ ruhua ni ngüi̱ ni̱ꞌyaj ni sij manꞌan síꞌ, ruhua ni é re̱ꞌ únj. 13 Sani̱ atā gu̱nun a ni é re̱ꞌ sisi̱ hua gaꞌna̱ꞌ Elías. Ni̱ guiꞌyaj quij ni sij daranꞌ si garanꞌ ruhua ni sij guiꞌyaj ni sij nga̱ síꞌ da̱j rúnꞌ hua gataj si-nu̱guanꞌ Yanꞌanj xiꞌí síꞌ aj. ―Daj gataj Jesús.
Jesús sana a un muchacho endemoniado
14 Ni̱ ngaa guisíj ni sij rian ma̱n ango ni tsínj nicoꞌ Jesús, ngaa ni̱ guiniꞌi ni sij ma̱n ni̱nꞌ ruhua ni ngüi̱ ganica̱j ni̱nꞌ xiꞌníj ni síꞌ. Ni̱ ma̱n ni maestro digyán si-ley Moisés gani dugüiꞌ ni sij nga̱ ni síꞌ. 15 Ni̱ ngaa guiniꞌi ni ngüi̱ manꞌan Jesús, ni̱ ganꞌanj ruhua ni sij. Ngaa ni̱ gunánj daranꞌ ni sij rian huaj síꞌ. Ni̱ gaꞌmi ni sij nga̱ síꞌ. 16 Ngaa ni̱ nachínj snanꞌanj Jesús ni sij. Ni̱ gataj síꞌ:
―Da̱j hua nuguanꞌ gani dugüiꞌ ni é re̱ꞌ nga̱ ni tsínj da únj. ―Daj gataj Jesús.
17 Ni̱ ꞌngo̱ ni tsínj mán yuꞌuj daj gataj:
―Maestro, nicā daꞌníj snoꞌōj ꞌnāj rián re̱ꞌ xiꞌí si nu̱n nane̱ xi̱ꞌi chruhua cúj niman sij. Ni̱ naꞌue ga̱ꞌmi sij mánj. 18 Ni̱ niaj diꞌyaj daꞌa nane̱ xi̱ꞌi sij, ni̱ natúj nane̱ xi̱ꞌi sij rian yoꞌój. Ni̱ ahui yatanꞌ duꞌua sij. Ni̱ xa ruj sij yanꞌ sij. Ni̱ ꞌngo̱ yu̱n guinichre ni̱nꞌ sij nej aj. Ni̱ gaꞌmī rian ni tsínj nicóꞌ re̱ꞌ sisi̱ gui̱ri ni sij nane̱ xi̱ꞌi daj. Sani̱ nun gu̱nucuaj ni sij guiri ni sij mánj. ―Daj gataj tsínj daj.
19 Ngaa ni̱ gataj Jesús:
―Naꞌue gu̱xuman ruhua á re̱ꞌ huin ín re̱ꞌ ni tsínj ma̱n yya̱j. Naꞌue gu̱nucuā ga̱ne ni̱gān nga̱ á re̱ꞌ mánj. Ni̱ naꞌue gu̱nucuā si-chrej a ni é re̱ꞌ ni̱ganj mánj. Ni̱caj á re̱ꞌ sij ga̱ꞌnaꞌ ni é re̱ꞌ riānj anj. ―Gataj Jesús.
20 Ngaa ni̱ nicaj ni sij tsinꞌ daj guisíj ni sij rian Jesús. Ni̱ ngaa guiniꞌi nane̱ xi̱ꞌi daj manꞌan Jesús, ngaa ni guidaꞌa xiꞌi̱ yacuij manꞌan tsinꞌ daj. Ni̱ naxiruꞌ sij rian yoꞌój, guiꞌyaj nane̱ xi̱ꞌi daj. Ni̱ narumi sij na̱nj, ni̱ narumi sij na̱nj. Ni̱ ahui yatanꞌ duꞌua sij aj. 21 Ngaa ni̱ nachínj snanꞌanj Jesús chrej tsinꞌ daj.
Ni̱ gataj sij:
―Ni̱ u̱ndaj güi huin si ranꞌ daꞌníj re̱ꞌ nan únj. ―Daj gataj Jesús.
Ni̱ gataj chrej sij:
―Asi̱j hua le nánj. 22 Ni̱ naruhuaꞌ natúj sij rian yanꞌa̱n nga̱ rian nnee nej, ꞌyaj nane̱ xi̱ꞌi xiꞌí si ruhua nane̱ xi̱ꞌi da̱gahuij. Hué dan ni̱ sisi̱ ga̱ꞌue gui̱ꞌyaj manꞌán re̱ꞌ ꞌngo̱ si sa̱ꞌ hua, ngaa ni̱ na̱huin ꞌi̱ ruhuá re̱ꞌ ni̱ꞌyaj re̱ꞌ, ni̱ chra̱cuij re̱ꞌ ni únj anj. ―Daj gataj sij gunun Jesús.
23 Ngaa ni̱ gataj Jesús:
―Sa̱ꞌ sisi̱ ga̱ꞌue gu̱xuman ruhuá re̱ꞌ ni̱ꞌyaj re̱ꞌ Yanꞌanj. Daj si ga̱ꞌue gui̱ꞌyaj Yanꞌanj daranꞌanj nga̱ ꞌngo̱ tsínj xuman ruhua niꞌyaj manꞌan Yanꞌanj anj. ―Daj gataj Jesús gunun sij.
24 Ngaa ni̱ ꞌngo̱ hora gaguáj chrej tsinꞌ daj. Ni̱ gataj sij:
―Xuman ruhuāj niꞌyā Yanꞌanj anj. Chra̱cuij re̱ꞌ manꞌānj gu̱xuman ruhuāj doj aj. ―Daj gataj sij gunun Jesús.
25 Ni̱ ngaa guiniꞌi Jesús sisi̱ unánj ni ngüi̱ nahuin yuꞌ ni sij rian niquinꞌ síꞌ, ngaa ni̱ gaꞌmi huee sij rian nane̱ xi̱ꞌi daj. Ni̱ gataj sij:
―Soꞌo ni ngüi̱, ni̱ huin ráꞌyanj ni sij, ꞌyáj re̱ꞌ huín re̱ꞌ nane̱ xi̱ꞌi. Manꞌānj aꞌninꞌ sun rián so̱ꞌ sisi̱ ga̱hui so̱ꞌ du̱naj so̱ꞌ tsinꞌ nan anj. Ni̱ si̱ gatuj ru̱huaꞌ yún so̱ꞌ chruhua niman tsinꞌ nan ga̱ mánj. ―Daj gataj Jesús gunun nane̱ xi̱ꞌi daj.
26 Hué dan ni̱ gaguáj nane̱ xi̱ꞌi daj. Ni̱ guidaꞌa ru̱huaꞌ yún xiꞌi̱ yacuij tsinꞌ daj, guiꞌyaj nane̱ xi̱ꞌi daj. Hué dan ni̱ gahui nane̱ xi̱ꞌi tsinꞌ snoꞌo daj. Ni̱ ngaj sij rúnꞌ huin ꞌngo̱ níman huin sij ngaj sij aj. Ni̱ gataj ni ngüi̱ sisi̱ hua yya gahuiꞌ sij aj. 27 Sani̱ guidaꞌa Jesús raꞌa tsinꞌ daj. Ni̱ nachi nicaj síꞌ sij. Ni̱ nachica sij aj.
28 Ngaa ni̱ ngaa gatúj Jesús chruhua hueꞌ, ni̱ ngaa nne urin Jesús, ni̱ nachínj snanꞌanj ni tsínj nicoꞌ sij manꞌan sij. Ni̱ gataj ni sij:
―Ni̱ u̱n sin huin ni̱ nun gunucuaj únj guiri únj nane̱ xi̱ꞌi da únj. ―Daj gataj ni sij.
29 Ngaa ni̱ gataj Jesús:
―Si̱ gaꞌue gui̱ꞌyaj néꞌ ga̱hui ni nane̱ xi̱ꞌi nan niman ni ngüi̱ sisi̱ nun achínj jniꞌyaj néꞌ rian Yanꞌanj. Sani̱ sisi̱ achínj jniꞌyaj néꞌ rian Yanꞌanj, ni̱ gui̱ꞌyaj néꞌ ayuno, ngaa ni̱ ga̱ꞌue aj. ―Daj gataj Jesús.
Jesús anuncia otra vez su muerte
30 Ngaa ni̱ gahui Jesús nga̱ ni tsínj nicoꞌ sij yuꞌuj daj. Ni̱ gachin ni sij estado Galilea. Ni̱ naꞌuej ruhua Jesús sisi̱ gui̱niꞌi ni ngüi̱ ne̱ꞌ huaj sij. 31 Daj si digyán sij rian ni tsínj nicoꞌ sij. Ni̱ gataj sij gunun ni síꞌ:
―Na̱gaꞌuiꞌ ꞌngo̱ tsínj daj manꞌānj raꞌa ni tsínj huīnj daꞌníj ni ngüi̱. Ni̱ da̱gahuiꞌ ni sij manꞌānj. Sani̱ xiráj hua̱ꞌnij güi, ni̱ ga̱naꞌnī nánj. ―Gataj Jesús gunun ni sij.
32 Sani̱ nun gara daꞌngaꞌ ruhua ni sij si gataj síꞌ. Ni̱ xuꞌuiꞌ ni sij ga̱chinj snanꞌanj ni sij manꞌan síꞌ xiꞌí nuguanꞌ daj.
¿Quién es el mayor?
33 Ngaa ni̱ guisíj Jesús xumanꞌ gu̱ꞌnaj Capernaum.
Hué dan ni̱ ngaa nne sij chruhua hueꞌ, ngaa ni̱ nachínj snanꞌanj sij ni tsínj nicoꞌ sij. Ni̱ gataj sij:
―Da̱j hua nuguanꞌ aꞌmi ni é re̱ꞌ ngaa huaj ni é re̱ꞌ chrej ununꞌ ni é re̱ꞌ scuaꞌa únj. ―Daj gataj Jesús gunun ni sij.
34 Sani̱ dínj ganiquinꞌ duꞌua ni sij. Daj si gununꞌ ni sij huaj ni sij chrej sisi̱ da̱j hua tsínj huin achij scanij ni sij, ruhua ni sij.
35 Hué dan ni̱ ganꞌanj ga̱ne Jesús, ni̱ gaquínj sij ga̱ꞌnaꞌ ni xu̱huij tsínj nicoꞌ sij. Ni̱ gataj sij:
―Sisi̱ hua ꞌngo̱ a ni é re̱ꞌ huin ruhua ga̱huin achij, ngaa ni̱ gui̱nicoꞌ sij ne̱ꞌ ru̱cu. Ni̱ ga̱huin sij si-moso ni dugüiꞌ sij aj. ―Daj gataj Jesús.
36 Ngaa ni̱ nicaj Jesús ꞌngo̱ tsinꞌ gani sij dani ni sij. Ni̱ ganiꞌyan sij xicój lij daj. Ni̱ gataj sij:
37 ―Ni̱ u̱n tsínj na̱huin raꞌa ꞌngo̱ tsinꞌ nan xiꞌí si nicaj dugüiꞌ sij ngāj, ngaa ni̱ na̱huin raꞌa sij manꞌānj nej. Ni̱ tsínj na̱huin raꞌa manꞌānj, ni̱ sé si na̱huin raꞌa sij manꞌānj, sani̱ na̱huin raꞌa sij tsínj gaꞌníj ga̱ꞌnāj nej aj. ―Daj gataj Jesús.
El que no es contra nosotros, por nosotros es
38 Ngaa ni̱ gataj Juan gunun Jesús:
―Maestro, guiniꞌi ni únj ꞌngo̱ tsínj aꞌmi si-xugüi manꞌán re̱ꞌ. Ni̱ xiꞌí da ri sij nane̱ xi̱ꞌi chruhua niman ni ngüi̱. Sani̱ nitaj si chéj sij nga̱ únj. Ngaa ni̱ xiꞌí daj ni̱ nun ga̱ꞌuej únj sisi̱ gui̱ꞌyaj sij daj. ―Daj gataj Juan gunun Jesús.
39 Ngaa ni̱ gataj Jesús:
―Ga̱ꞌninꞌ ruhua ni é re̱ꞌ sisi̱ da̱j gui̱ꞌyaj tsínj daj. Daj si sisi̱ gui̱ꞌyaj ꞌngo̱ tsínj daj ꞌngo̱ si sa̱ꞌ xiꞌí si-xugüīj, ngaa ni̱ si̱ gaꞌue nanica̱j sij ga̱ꞌmi quij sij xiꞌīj mánj. 40 Daj si tsínj nitaj si ununꞌ ngo̱ꞌ, ni̱ chracuij sij yu̱nꞌ anj. 41 Daj si u̱n tsínj ga̱huin ri̱qui ꞌngo̱ tasa nnee go̱ꞌo ni é re̱ꞌ xiꞌí si nicoꞌ ni é re̱ꞌ manꞌānj, ngaa ni̱ ga̱taj yyāj rian án re̱ꞌ sisi̱ na̱ruꞌue Yanꞌanj rian tsínj daj.
Ocasiones de caer
42 ’Ni sisi̱ xuman ruhua ꞌngo̱ tsinꞌ nan niꞌyaj sij yūnj, ngaa ni̱ niqui ni̱nꞌ ruhua niman ꞌngo̱ tsínj daj sisi̱ di̱gyán sij gui̱ꞌyaj ꞌngo̱ tsinꞌ nan gaquinꞌ nánj. Sa̱ꞌ huin sisi̱ nu̱mi ni sij ꞌngo̱ to xxi xá tsínj daj, ngaa ni̱ ga̱ꞌnij ni sij ga̱nꞌanj síꞌ chruhua nnee yanꞌanj, gui̱ꞌyaj ni sij.
43 ’Ni̱ sisi̱ gui̱ꞌyaj ꞌngo̱ a ni é re̱ꞌ ꞌngo̱ gaquinꞌ, guiꞌyaj raꞌá re̱ꞌ, ngaa ni̱ ga̱ꞌninꞌ re̱ꞌ raꞌá re̱ꞌ daj. Sa̱ꞌ huin ga̱ gundu raꞌá re̱ꞌ ga̱tu re̱ꞌ rian ga̱ne ni̱ganj re̱ꞌ nga̱ Yanꞌanj sisi̱ hui̱j raꞌá re̱ꞌ, sani̱ ga̱nꞌanj re̱ꞌ rian yanꞌa̱n. 44 Ni̱ yuꞌuj daj nitaj si huaj ga̱huiꞌ xilúj xa ni ngüi̱ mán rian yanꞌa̱n da mánj. Ni̱ daj nga̱ yanꞌa̱n daj nitaj si huaj gui̱naꞌa mánj.
45 ’Ni̱ sisi̱ gui̱ꞌyaj ꞌngo̱ a ni é re̱ꞌ ꞌngo̱ gaquinꞌ, gui̱ꞌyaj dacój re̱ꞌ, ngaa ni̱ ga̱ꞌninꞌ re̱ꞌ nánj. Sa̱ꞌ huin ga̱ gundu dacój re̱ꞌ ga̱tu re̱ꞌ rian ga̱ne ni̱ganj re̱ꞌ nga̱ Yanꞌanj sisi̱ ga̱ hui̱j dacój re̱ꞌ, sani̱ ga̱ꞌnij ni sij manꞌán re̱ꞌ rian yanꞌa̱n anj. 46 Ni̱ yuꞌuj daj nitaj si huaj ga̱huiꞌ xilúj xa ni ngüi̱ mán rian yanꞌa̱n da mánj. Ni̱ daj nga̱ yanꞌa̱n daj nitaj si huaj gui̱naꞌa mánj.
47 ’Ni̱ sisi̱ gui̱ꞌyáj re̱ꞌ gaquinꞌ, gui̱ꞌyaj rundij rián re̱ꞌ, ngaa ni̱ gui̱ri re̱ꞌ nánj. Daj si urin rián re̱ꞌ ga̱tu re̱ꞌ rian ga̱ne ni̱ganj re̱ꞌ nga̱ Yanꞌanj sisi̱ hui̱j rundij rián re̱ꞌ, sani̱ ga̱ꞌnij ni sij manꞌán re̱ꞌ rian yanꞌa̱n aca ni̱ganj anj. 48 Ni̱ yuꞌuj daj nitaj si huaj ga̱huiꞌ xilúj xa ni ngüi̱ mán rian yanꞌa̱n da mánj. Ni̱ daj nga̱ yanꞌa̱n daj nitaj si huaj gui̱naꞌa mánj.
49 ’Ni̱ gui̱ranꞌ daranꞌ ni ngüi̱ sayun, gui̱ꞌyaj Yanꞌanj. Ni̱ da̱j rúnꞌ nu̱n sa̱ꞌ nnee̱ ꞌngo̱ xucu nagaꞌuiꞌ ni sij rian Yanꞌanj ꞌyaj ya̱n, ni̱ daꞌngaꞌ daj ga̱huin sa̱ꞌ ni ngüi̱ ma̱n chruhua xungüi̱ nan, gui̱ꞌyaj Yanꞌanj anj.
50 ’Sa̱ꞌ huin ya̱n. Sani̱ sisi̱ nitaj si ꞌni̱nꞌ mán ga̱ mánj, sani̱ si̱ gaꞌue gui̱ꞌyóꞌ sisi̱ ga̱ ꞌni̱nꞌ ru̱huaꞌ yún ya̱n da mánj. Ngaa ni̱ da̱j rúnꞌ xa xa̱nꞌ chra ꞌyaj ya̱n, ni̱ daꞌngaꞌ daj gui̱ꞌyaj ni é re̱ꞌ. Ni̱ ga̱ dinꞌinj ruhua ni é re̱ꞌ nga̱ ni dugüiꞌ a ni é re̱ꞌ. ―Daj gataj Jesús gunun ni sij.