10
El ángel con el librito
1 Ngaa ni̱ guiniꞌīnj gaꞌna̱ꞌ ango ángel nucuaj xataꞌ. Ni̱ nique ángel daj ꞌngo̱ nga. Ni̱ niquinꞌ xucuáj guꞌluj chra̱ ángel daj. Ni̱ da̱j rúnꞌ xigui̱n güi, ni̱ daꞌngaꞌ daj xigui̱n rian ángel daj. Ni̱ da̱j rúnꞌ hua yanꞌa̱n, ni̱ hué daj hua nu̱ngüej dacój ángel daj. 2 Ni̱ hua naguraꞌ rian libro leꞌej nicaj ángel daj. Ni̱ ne̱ꞌ chrej sa̱ꞌ dacój ángel daj gutaꞌ sij chruhua nnee yanꞌanj. Ni̱ gutaꞌ sij dacój sij ne̱ꞌ chrej ro̱tsi sij rian yoꞌój. 3 Ngaa ni̱ gaguáj nucuaj ángel daj da̱j rúnꞌ aguáj ꞌngo̱ sigueꞌej. Ni̱ ngaa gaguáj ángel daj, ni̱ ichij yya gaguáj duꞌui gunūnj. 4 Ni̱ ngaa guisíj ichij gaguáj duꞌui, ni̱ gahuin ruhuāj ga̱rūnj nuguanꞌ gaguáj duꞌui rian yanj. Sani̱ gunūnj gaꞌmi ꞌngo̱ nane̱ ꞌna̱ꞌ xataꞌ. Ni̱ gataj nane̱ daj gunūnj:
―Na̱ra sa̱ꞌ re̱ꞌ ni nuguanꞌ gunún re̱ꞌ huin nuguanꞌ gaguáj duꞌui daj. Ni̱ si̱ garun re̱ꞌ ni nuguanꞌ daj rian yanj mánj. ―Daj gataj nane̱ daj.
5 Ngaa ni̱ nachi nicaj ángel niquinꞌ chruhua nnee yanꞌanj nga̱ rian yoꞌój raꞌa xataꞌ. 6 Ni̱ gataj ni̱ca ángel nga̱ si-xugüi Yanꞌanj nne ni̱ganj huin si guiꞌyaj xataꞌ nga̱ yoꞌój nej, nnee yanꞌanj nej, daranꞌ ni rasu̱n mán xataꞌ nej, daranꞌ si ma̱n rian yoꞌój nej, daranꞌ si ma̱n chruhua nnee yanꞌanj nej:
―Xa̱ngaꞌ hua gahuin ni̱chrunꞌ güi ga̱nahuij xungüi̱ nan. 7 Sani̱ ngaa gui̱sij güi ga̱ꞌyanj ango ángel trompeta huin ángel guisíj ichij, ngaa ni̱ gui̱sij ga̱huin yya nuguanꞌ gani hui̱ ruhua Yanꞌanj gui̱ꞌya da̱j rúnꞌ hua nataꞌ Yanꞌanj rian ni tsínj nataꞌ si-nu̱guanꞌ Yanꞌanj huin ni tsínj guiꞌyaj sun rian Yanꞌanj. ―Daj gataj ángel daj.
8 Ngaa ni̱ gunūnj nane̱ gaꞌmi ru̱huaꞌ yún ngāj huin nane̱ ꞌna̱ꞌ xataꞌ. Ni̱ gataj nane̱ daj:
―Güi̱j ni̱ gui̱daꞌá re̱ꞌ libro leꞌej hua naguraꞌ rian ángel niquinꞌ chruhua nnee yanꞌanj nga̱ rian yoꞌój. ―Daj gataj nane̱ daj.
9 Ngaa ni̱ ganꞌān rian ángel niquinꞌ daj. Ni̱ gachīn sisi̱ ri̱qui ángel daj libro leꞌej daj riānj. Ngaa ni̱ gataj ángel gunūnj:
―Gui̱daꞌá re̱ꞌ ni xa̱ re̱ꞌ. Ni̱ ga̱huin tsiꞌ duꞌuá re̱ꞌ rúnꞌ tsiꞌ gatsiꞌ, gui̱ꞌyaj libro nan. Sani̱ ga̱huin yai̱ꞌ riquí re̱ꞌ, gui̱ꞌyaj-áꞌ. ―Daj gataj ángel.
10 Ngaa ni̱ guidaꞌā libro leꞌej daj raꞌa ángel ni xāj. Ni̱ gahuin tsiꞌ duꞌuāj da̱j rúnꞌ tsiꞌ gatsiꞌ. Sani̱ ngaa guisíj xāj, ni̱ gahuin yai̱ꞌ riquīj, guiꞌyaj libro daj. 11 Ngaa ni̱ gataj nane̱ daj gunūnj:
―Hua nia̱n si ga̱ꞌmi ru̱huaꞌ yún re̱ꞌ xiꞌí da̱j gui̱ranꞌ gaꞌi̱ ni̱nꞌ ruhua ni ngüi̱. Ni̱ ma̱n gaꞌi̱ xumanꞌ ni sij. Ni̱ ma̱n gaꞌi̱ snánj aꞌmi ni sij nej. Ni̱ ma̱n gaꞌi̱ rey nicaj sun rian ni sij nej. ―Daj gataj nane̱ daj.